Исбаьхьа кхолларалла кхиор (сурт диллар)

йуккъерчу тобанехь

«Танк» ц1е йолу коьчална конспект

д1айахьира Мутаев Романан йо1а Аминас

Коьчал: «Танк»

1алашонаш: берашна Даймохк ларбархойн дез де кхид1а довзийтар. Танкан (т1еман г1ирсан) – цуьнан сурт дилла 1амадар. Суртан башхаллаш кехат т1ехь д1анисйан 1амадар, шекъа-басаршца сурт кечдан 1амадар, сурт дилларан ламасташца ца йог1у башхаллаш лелор (бамбин ч1ишалгашца сурт басардар).

1амадаран дакъа: «Исбаьхьаллин хазалла кхиор»

Программин 1алашонаш:

* берашна кхузаманлера т1еман г1ирсийн суьрташ дахка кхид1а а 1амадар, къаьсттина танкийн суьрташ (схемашна т1е а тевжина);
* сурт дилларан бекъачу г1ирсашца (къоламашца) болх бан хаар ч1аг1дар;
* сурт дилларан ламасташца ца бог1учу г1ирсашца (бамбин ч1ишалгашца) болх бан хаар ч1аг1дар;
* суьртийн композиции кехат т1ехь д1атаръяр, цул т1аьха дерриге а сурт басаршца кечдан хаар-ч1аг1дар;
* сурт х1оттор а, лаамалла а хаар ч1аг1дар;
* берийн бакъхьара чарпе 1аткъам алсамбаккхар, бечу балхаца мукъам а балош.

Тайп-тайпана 1аморан дакъош цхьаьна нисдар:

1амадаран декъехь: «Гонахара дуьне довзаран кхиам»

Программин 1алашонаш:

* Россин эскарца хьашташ хила лаар а, цуьнан ларам бан 1амадар а;
* Россин эскарх а, эскарийн дакъойх а лаьцна долу хаарш шордар. Сийлахь- боккхачу Даймехкан т1еман аренашкахь нохчийн эскархоша гайтина турпалалла а, хьуьнарш а довзийтар;
* т1еман техника: х1аваан кеманаш, х1ордан кеманаш, т1еман транспорт шайн-шайн т1ег1анаш т1е д1анисъян хаар ч1аг1дар;
* суртх1оттор а, лаамалла а хуучунна т1едебадар а, кхид1а 1амош-ч1аг1дар а.

1амадаран дакъа: «Адамашца 1ер-вахар 1амош кхиор»:

Программин 1алашонаш:

* берийн дошаман т1аьхьало шорйар;
* ша дечу къамелан а, кхечуьнца дечу къамелан а говзалла ч1аг1йар;
* баккхийчаьрца а, нийсархошца а лелон йукъаметтиг лакхайаккхар, гонахара адамашца къинхетам а, дегалазам а чарпалла а кхачамехь хилийтар.

1амадаран дакъа: «Дег1ан могашалла дебош- кхиор»

Программин 1алашонаш:

* массо а дийнахь дег1 лелаш, болх беш хилийтар;
* берийн могашалла ч1аг1йар, ларйар, 1алашйар, хьекъалан а, дег1ан белхан г1оралла лакхадаккхар, к1адвалар лахадаккхар.

1амадаран дакъа: «Къамелан говзалла кхиор»

Программин 1алашонаш:

* берашна дешнаш довзаран барам совбаккхар;
* ша деш долчу а, кхечаьрца деш долчу а къамелан говзалла лакхайаккхар;
* массо а х1ума хаа лууш, ойланца т1екхуьуш а, къамел далуш а бераш 1амадар; берийн къамела юкъахь жигара лелаш х1ара дешнаш хилийтар: Россин эскар, Даймохк-ларбархой, т1еман г1ирс, т1еман х1аваан кеманаш, т1еман х1ордан кеманаш, т1еман машенаш.

Хьалххе бен болх:

* берашца цхьаьнагулдинийий, х1оранца шеций а къамелаш до эскарийн тайпанех лаьцна а, нохчийн б1аьхоша Сийлахь-боккхачу даймехкан т1еман аренаш т1ехь гайтинчу майраллех а, турпалаллех а лаьцна;
* т1еман г1ирсийн башхаллаш суьрташ т1ехь йовзар, исбаьхьаллин литератури т1ехь дешар. Эскарний, Даймехкан б1аьхошний леринчу иллешкий, эшаршкий ладег1ар;
* берийн дай – наношца бен болх: цу хьокъехьдай-наношна пайден хаамаш болу маь1иг кечъйар.

Белхийн кепаш:

* дешнашца йолу кепаш (берашца къамелаш, карладахарш, билгалдахарш, хеттарш, дагадаийтарш, догъайар , совг1аташ дар;
* гайтаман кеп: телевизор, DVD, мультимедиа, дешаран у;
* балхаца гайтар (ламасташца боцчу г1ирсашца танкан сурт диллар);
* ловзаран кеп, (сада1аран минот), х1етал-металш;
* талламан кепаш (бинчу белхийн таллам бар, бераша шаьш бинчу белхийн жам1 а деш, мах хадор).

Г1ирсаш а, сурсаташ а: гайтаран сурсаташ: танкисташкара деана кехат а, цу чуьра танкан сурт а, В.А. Белевитневс шен «Прометей в танковом шлеме» (Танкистан таж коьртахь Пхьармат) ц1е йолчу книгин т1ера коьрта турпалхочух, советски танкистах, капитанах, Польшица хиллачу т1еман а, 1аьнан т1еман а, Сийлахь-боккхачу Даймехкан т1еман а декъашхочух Мазаев Хьамзатханан Маташах лаьцна дийцар а, цунна г1о деш суьрташ а. Х1ор а берана: къоламаш, хин басарш, бамбин ч1ишалгаш, А 4 барамехь кехат а, балхана т1аьхьабалош эшаран хьакъболлу мукъамаш а.

Берашца хьалххе бен болх: сада1аран минот 1амайар, исбаьхьаллин литература ешар, суьрташка хьежар.

Кхиорхочо хьалххе бен болх: гайтаран сурсаташ кечдар, дешаран зорбанан, 1амадаран методикин литература 1амайар; школазхошна лерина т1еман хьокхехь долчу х1етал-металийн картотека (цу хьокъехь гулдина кехаташ). (1аморан социальни (адамийн) сеть nsportsl.ru); суьрташ дахкаран белхийн картотека (1аморан социальни сеть nsportsl.ru, infourok.ru); «Дагахь лаьттийла. Нохчий – Сийлахь-боккхачу Даймехкан т1еман турпалхой» ц1е йолу статья, Нохчийн Республикан хаамаш <https://vesti095.ru/>; 5-6 шераш долчу берашца «Берийн бешахь суьрташ дахкар» 1амадаран конспекташ (Колдина Д.Н., 2021 г.); Берийн бешахь гайтаман белхаш. Хьехаран некъаш, 1амадаран болх д1ах1оттор. Суьрташ дахкаран некъаш кечдар (лахара, йуккъера, лакхара, кечамбаран тобанаш) Соколова В.И., 2019 шо.

Лоьхуш-лууш долу жам1: берашна кехат т1ехь композици д1анисйан 1емина. Къоламашца сурт басардан 1емина, сурт дуьллучу ламастаца дог1уш доцчу г1ирсашца сурт дилла 1емина, (бамбин ч1ишалгашца т1е1иттар), композиции д1а а х1оттош.

Берийн болх д1ахотторан чулацам:

1. Вовшахтохаран йукъ:

Кхнтош - кхиорхо:

* Маршалла ду шуьга, бераш! Хаза охьаховша, когаш гулбе, куьйгаш голаш т1е дахка, баккъаш нисбе! Х1ай-х1ай, диканиш!
* Бераш, вай 1аламат дикачу махкахь дехаш ду – Росси – иза вайн Даймохк бу – иза йу вайна т1ехула маьрша стигал, иза ду 1алам, иза ирсе, сингаттамза бералла а йу. Вайн пачхьалкхехь, кхечу пачхьалкхашкахь санна, эскар ду.

Эскарехь г1уллакх деш бу салтий, х1ордан кеманхой, х1аваан кеманхой, танкаш лелорхой. Царах Даймохк ларбархой олу.

* Бераш, хьовсийша, вайн адресца, вайн берийн беша кехат деана танкисташкара. Д1адешийн вай х1ара. (Бераш реза хуьлу кхиорхочуьнца кехат деша)

2. Кехат д1адешар:

«Маршалла ду шуьга, лакхарчу тобанера бераш! Тхо т1еман декъан танкисташ ду, тхан дехар ду шуьга, «Ч1ег1ардиг» ц1е йолу берийн бешара берашка, Россин эскаран дезде даздарехь тхуна г1о дар, т1еман техника т1ехь йолчу берийн суьртийн гайтам д1ах1отторехь. Схема а, даьхна суьрташ а кху кехат чохь ду. Тхо хьоьжур ду шоьгара суьрташ дахкаре. Лерамца, т1еман декъан танкисташ».

Кхетош - кхиорхо:

* Т1аккха бераш, г1о дой вай танкисташна?

Бераш:

* Х1аъ! (Кхиорхочо берашна т1еман техникин суьрташ гойту)

3. Т1еман техника йолу суьрташка хьовсар.

Кхетош - кхиорхо:

* Бераш, танкисташа вайна схьадахкийтинчу т1еман техникин суьрташка хьаьвси вай. Хьан олу соьга, суьрташ т1ехь гойтуш йерш х1ун йу?

Бераш:

* х1ордан кема, хи бухахь лела кема, х1аваан кема, беркема, ракеташ, танк.

Кхетош – кхиорхо:

* Нийса ду, дика бераш! Ткъа цхьана дащца царах йерригенех «Т1еман техника» олу. Ткъа хьан эр дара соьга оцу техникина т1ехь г1уллакх дечу салтех х1ун олу?

(Кхиорхочо суьрташ гойту т1ехь х1ордан кема а, хи бухара кема а, х1аваан кема а, танк а йолуш).

Бераш:

* Х1ордан кеманний, хи бухара кеманний т1ехь берщ – х1ордахой. Цара вайн Даймехкан х1ордийн дозанаш лардеш ду.
* Х1аваан кеманна т1ехь берш – х1аваахой. Цара вайн стигал 1алашйо.
* Танки т1ехь берш – танкисташ, цара лаьтта т1ехь вайн мохк ларбо.

Кхетош – кхиорхо:

* Ц1ена бакъ ду, диканиш! Бераш, шу экран т1е хьовса лаьа суна, шуна т1еман техники т1ехь г1уллакх деш болу салтий муха хуьлу ган а гайта, уьш дагахь а бисийта (телевизор чохь слайдаш гойту): х1ордан кеманхой, х1ордан кеманаш т1ехь а, хи бухара кеманаш т1ехь г1уллакх деш болу; х1аваан кеманхой, т1еман кеманаш т1ехь г1уллакх деш болу; танкисташ, танк– машен т1ехь г1уллакх деш болу.
* Бераш, ас шуна масех х1етал-метал х1оттор ду, ткъа шу уьш тида хьовса.
* Кийча дуй?

Бераш:

* Х1аъ, кийча ду!

Кхетош – кхиорхо:

Сан доттаг1 флотехь г1уллакх дан вахара,

Х1ордан кеман т1ехь х1инца лелаш ву.

Тулг1е цунна лам хилла т1ейаг1ахь а,

Палубина т1ехь турпалхо лаьтташ ву.

Цунна т1ехь ду х1ордан барзакъ

И кхоруш вац х1ордан ловзабаларх.

Бераш:

* Х1ордахо, оьрсий маттахь – моряк.

Кхетош – кхиорхо:

* Нийса ду!

Стиглашнакахь болат-олхазар

Ду иза г1овг1анал а маса.

Цунна чохь ву штурман а, 1алашонча а.

Иза дуьгуш ву т1еман?

Бераш:

* Кеманхо, оьрсий маттахь – лётчик.

Кхетош – кхиорхо:

Со трактор т1ехь г1уллакх дещ ву,

Амма ас шуьга иштта эр ду:

Латта ахарал хьалха ас

Д1айерзор йу цуьнан б1ов.

Бераш:

* Танкист.

Кхетош – кхиорхо:

Иза машен аттаха йац

Иза машен чолхе ю

Иза т1ема машен йу!

Тракторе тера йу, амма ц1ом йолуш йу -

Массарна а ц1е латош йу гобаьккхина.

Бераш:

* Танк.

Кхетош-кхиорхо:

* Бераш, ч1ог1а нийса жоьпаш дели аша. Дика туьду аш х1етал-металш! Ткъа танк мичахь гина шуна?

(Берийн жоьпаш: телевизор чохь, кинохь, туьканахь, кхид1а).

Кхетош-кхиорхо:

* Бераш, "танк" боху дош оьрсийн маттера т1еэцна дош ду. Ткъа нохчийн маттахь вай оцу машенах "т1еман ворда" ала мегар ду.

4. Советски танкистах: Польше походан а, 1аьнан т1еман а, Сийлахь-боккхачу Даймехкан а т1еман декъашхочух, Р.А. Белевитневс «Танкистан таж коьртахь Пхьармат» ц1е йолчу книги т1ехь вуьйцучу турпалхочух, Мазаев Хьамзатханан Маташах лаьцна къамел.

Кхетош – кхиорхо:

* Бераш, ладог1ийша, массо а заманашкахь, массо а халкъан йу исторехь мехала аг1онаш, нохчийн халкъан а йу уьш. Дуккха баккхий толамаш баьхна вайн салташа мостаг1ашца т1емаш беш, дуккха а турпала хьуьнарш гайтина, уьш бахьанехь орденаш, мидалш совг1атана а йелла.
* Бераш, ишттачу цхьа нохчийн салтичух дийца лаьа суна.
* Мазаев Хьамзатханан Маташ, советски танкист, капитан. Вежаршний, йижарний юкъахь билгал а воцуш кхиъна иза, йуькъачу хьуьнчохь синтар кхиаре терра, шен ницкъаца генаш йуккъехула малхе а, серлоне а хьала долуш долчу.

Шен 10 шо долуш гонах мел болу мохк бевзара цунна, б1аьста хьонка мичахь лаха беза а, аьхка ц1азамаш мичахь хуьлу а, хьаьжк1ийн кха т1ехь латта муха леладо а, уьстаг1ий муха дажадо а хаьара. Цхьаммо а 1амийна воцуш, массо а х1уманна ша т1екхуьура шен хьекъалца, иэсаца, тидамца. Маташа щколехь дийшира, цул т1аьхьа, - училищехь. Сийлахь-боккха Даймехкан т1ом болабелча Маташ 34-чу танкан дивизин танкан батальонан командир х1оттийра. Дуккха а вайн махкахой, Мазаев Маташ санна т1ом бина бу. Карахь герз а долуш,Ю цара лардина вайн латта, вайн маршо, вайн ирсе дахар. Мазаев Маташана «Дашо седа» белла совг1атана, Советски Союзан Турпалхочуун ц1е а тиллина. Турпалхой – м х1инца а бу вайна йукъахь, уьш «х1ордийнан турпалхой» бу, х1ора дийнахь цхьацца хьуьнарш гойтуш бу. Шаьш а хуьйцуш, шайна гонах берш а, дуьне а дикачу аг1ор а хуьйцуш, шайна пайда а ца лоьхуш, шайн дахар д1адала кийча а болуш. Турпалхой беш бац, уьш кхуьуш бу, цундела х1ораннан а аьтто бу т1ейог1учу хенахь Россин турпалхо хила.

Кхетош – кхиорхо:

* Бераш, алийша, дийцар хаза хийтирий шуна? (Бераша жоьпаш ло.)

Кхетош – кхиорхо:

* Х1ай-х1ай! Бераш, вай а хилий танкисташ. Дерриге а, хьала г1овттий, ах го беш д1ах1итта.

Сада1аран минот «Тхо танкисташ ду»

Тхо дерриге а танкисташ хир ду (цхьана меттехь когаш боху).

Даккхий а, шуьйра белшаш йолуш а ( куьйгаш хьала а ойбий, аг1ор охьадохуьйту)

Эскарехь оха г1уллакх дийр ду,

Даймохк дукха безар бу (меттаххьер карладоху)

Тхайн беш а, ц1а а лардийр ду (хьалхаохьате1а, турмал чу а хьожу).

Машар оха ларбийр бу (цхьана меттехь когаш боху).

Кхетош – кхиорхо:

* Ма диканиш танкисташ хили вайниш! Кестта вайн к1ентий кхуьур бу, т1аккха эскаре г1уллакх дан г1ур бу. Салтий хир бу Россин эскарехь. Х1ордахой хир бу, х1аваахой, танкисташ. Х1инца вай танкан сурт дуьллур ду. (Схеме а хьовсуш бераша танкан сурт дуьллу. (Кхетош - кхиорхочо бартаца царна г1о до.)

Кхетош – кхиорхо:

* Тахана вай сурт т1ехь танк йуьллур йу, иза муха йу хьовсий вай. Танкан коьрта меженаш х1ун йу? (шен дег1, б1ов, йоккха топ, з1енаш).

Кхетош – кхиорхо:

* Бераш, танк хилийта, хьалха цуьнан сурт дилла деза, к1ез-к1езиг дуьллуш

1. Хьалха нийса сиз хьакха деза, т1аккха сизан цхьана йуьххьера вукха йуьххье горгаделла сиз - иза танкан б1ов хир йу.

2. Т1аккха танкан дег1 дуьллур ду, б1аьвна бухара д1а а долош. Бег1ийла хилийта цигахь а линейка лело мега.

3. Аьрру аг1ор корпус т1ехь лами буьллур бу шиъ т1ег1а а йолуш.

4. Т1аккха танкан з1е йуьллу.

5. Цул т1аьхьа танкан коьрта бустам чекхбоккху

6. Ч1ижарг1а (Бустам т1ехь гуш ма-хиллара, шиъ жима еак1ов чоь а йуьллуш, уьш сизашца вовщахтосу).

7. З1ена йуккъехь йуккъехь цу кеппара турс лоцу сизашца (окантовка)

8. Окантовки йуккъехь билгалонна штрих – сизаш хьокху.

9. Сурт чекхдоккхуш з1ена йуккъехь кхоъ ч1ург йуьллу, ткъа аг1ошна т1ехь шиъ йуьллу.

10. Вай танк ц1ечу седанца кечйийр йу, вай т1аккха бамбин ч1ишалгаца а, хин басарца а камуфляжан сурт а дийр ду.

(Кхетош - кхиорхочо сурт дилларан бустам гойту, иштта бамбин ч1ишалгаца камуфляжан сурт диллар а гойту).

5. Жам1:

Кхетош – кхиорхо:

* Бераш, аш массара а дика къахьийги. Аш 1аламат хаза а долуш танкийн суьрташ дехки. Суна хетарехь, танкисташна шун суьрташ ч1ог1а хазахетар ду, уьш гайтамехь тоьлларш хила а тарло.

Кхетош – кхиорхо:

* Бераш, хьан эр дара соьга, шун суьрташ т1ехь дика нисделларг х1ун ду а, башха цанисделларг х1ун ду а? (Берийн жоьпаш)

6. Рефлекси:

Кхетош – кхиорхо:

* Бераш, дийцийша, танкисташна г1о дан аьтто беларий шун?

(Бераша жоьпаш ло. Бераша шайн суьрташка а хьовсуш, кхузаманан т1еман техниках шайна керла хиънарш дуьйцу).

Кхетош-кхиорхо:

* Бераш, вай тахана лаьцна дийцира, сурт диллира?

Бераш: Вай тахана дийцира т1еман машенах-танках лаьцна дийцира, сурт диллира.

Кхетош-кхиорхо:

* Хьаьнна дагахь лаьттина шуна, муьлхачу декъах лаьтташ йу и т1еман ворда?

Бераш:

* Танкан дакъош ду: вордан дег1, б1ов, йоккха топ, з1енаш.

Кхетош-кхиорхо:

* Кхин муьлха т1еман машенаш евза шуна?

Бераш:

* Х1ордан кема, х1аваъ кема, хи бухула лела кема.

Кхетош-кхиорхо:

* Ма дика ду! Шу дерриге а ма дика бераш ду. Ма дика жоьпаш дели аша суна, баркалла шуна, иштта тамехь а, хааме а х1ара 1амадар хиларна!
* Со йоккха йуьй шух. Со тешна йу, аша даккхий хилча, вайн Даймохк дика ларбийр хиларх. Дала 1алаш дойла шу! Дала сий дойла шун!
* Ткъа суна цундела, х1ора а берана совг1атана «Отличник танкового батальона» седа бала лаьа.